kardosdrur/scandi-wiki huggingface dataset:
Frankrigsgade

Frankrigsgade er en gade på Amagerbro i København, der går fra Amagerbrogade i sydvest til Moselgade i nordøst. Frankrigsgade Kollegiet og Frankrigsgade Svømmehal ligger ved gaden.

Historie 

Gaden ligger hvor den nordlige af de to bygader i den gamle Sundbyøster landsby i sin tid lå. I en årrække hed gaden Østergade men det blev ændret til Frankrigsgade i 1901 i forbindelse med, at Sundbyerne blev en del af Københavns Kommune i 1902, hvor der allerede var en Østergade. Det nye navn skal ses i sammenhæng med en række andre gader i området med navne fra Sydeuropa.

Oprindeligt gik gaden som nu nogenlunde lige fra Amagerbrogade til Lybækgade, men derfra drejede den mod sydøst til Øresundsvej. Forlængelsen af den lige del hed Lauenborggade. Lauenborggade blev indlemmet i Frankrigsgade i 1942, mens stykket fra Lybækgade til Øresundsvej blev omdøbt til Wittenberggade og omlagt til Østrigsgade i stedet for Øresundsvej.

Der lå flere industrier langs gaden. Christian Ludvig Scheel ejede en papfabrik på det sydlige hjørne af Amagerbrogade. Grunden havde tidligere tilhørt Jacob Holm, der ejede en reberbane ved Reberbanegade. Omkring 1900 blev papfabrikken overtaget af Scheels svigersøn Carl Reiermann, der flyttede den til den anden side af Amagerbrogade.

Gruberts Metalvarefabrik, der blandt andet fremstillede lamper og lysekroner, lå på hjørnet af Frankrigsgade og Wittenberggade indtil omkring 1940. Fabrikken var blevet grundlagt af Heinerich August Grubert i Tyrolsgade i 1863 men blev flyttet til Frankrigsgade af hans sønner omkring 1915. Det var en af de største fabrikker i området med omkring 250 ansatte på et tidspunkt.

Bygninger og beboere 

Sundby Kirke ligger på det nordlige hjørne af Amagerbrogade. Kirken stod færdig i 1870 og er opført i historicistisk stil efter tegninger af Hans Jørgen Holm. Det tidligere Sundby Asyl i nr. 3 blev skænket af Jacob Holm.

Den tidligere Frankrigsgades Skole i nr. 4 blev opført som sogneskole for elever fra både Sundbyøster og Sundbyvester i 1878. Sundbyerne var dengang en del af Tårnby Sognekommune og de havde to værelser og sognearkiv i stueetagen. I 1900 blev der opført endnu en bygning bag den gamle efter tegninger af Holger Klaumann Krøyer. Skolen blev overtaget af Københavns Kommune og omdøbt til Frankrigsgades Skole, da Sundbyerne blev indlemmet i Københavns Kommune i 1902.

I nr. 10 lå realskolen Knud Klaumanns Skole. Bygningen er fra 1868 og hedder Elises Haab. Frankrigsgade Badeanstalt og Svømmehal i nr. 35 åbnede i 1944. Bygningerne blev opført efter tegninger af stadsarkitekt Poul Holsøe i samarbejde med Curt Bie. Frankrigsgade Kollegiet i nr. 50 blev indviet i 1972 og har plads til 126 studerende.

Noter

Eksterne henvisninger 

Gader på Amagerbro
Skipsfjorden

Skipsfjorden eller Skipfjorden er navnet på flere fjorde i Norge:

 Skipsfjorden (Nordkap) – en fjordarm af Kamøyfjorden på Magerøya i Nordkap kommune i Finnmark.
 Skipsfjorden (Karlsøy) – en fjordarm af Fugløyfjorden i Karlsøy kommune i Troms.
 Skipsfjorden (Torsken) – en fjordarm af Torskenfjorden i Torsken kommune i Troms.
 Skipsfjorden (Dønna) – en fjordarm af Stigfjorden i Dønna kommune i Nordland.
Kvæsthusgade

Kvæsthusgade er en gade i Indre By i København, der går fra Nyhavn i syd til Sankt Annæ Plads ved Kvæsthusbroen i nord. Det meste af den østlige side af gaden udgøres af bagsiden af Skuespilhuset. På det vestlige side holder Dansk Sygeplejeråd til i det gamle militærhospital Kvæsthuset, som gaden er opkaldt efter.

Historie 

Gaden er opkaldt efter militærhospitalet Kvæsthuset, der blev flyttet til stedet i 1680. Hospitalet blev oprindeligt oprettet i nærheden af Holmens Kirke i 1618. Det blev flyttet til Gothersgade i 1628 og til Sejlhuset på Bremerholm i 1658. I 1668 blev det flyttet til Børnehuset på Christianshavn og i 1675 til Guldhuset i Rigensgade.

Navnet Kvæsthuset kom til i forbindelse med indvielsen af den nye bygning for institutionen på hjørnet af de nuværende Kvæsthusgade og Sankt Annæ Plads i 1685. Den var tegnet af Hans van Steenwinckel den yngste. Institutionen blev senere delt i et Søkvæsthus for flåden, der blev i den gamle bygning, og et Landkvæsthus for hæren, der overtog den tidligere Ladegården ved den nuværende Rosenørns Allé. Flådens hospital flyttede til Søkvæsthuset på Christianshavn i 1777. Bygningen på Kvæsthusgade blev derefter benyttet som pakhus for tekstiler, der ankom til København med skib. I 1827 blev bygningen omdannet til kaserne. I 1872 blev den overtaget af rederiet DFDS. Nu holder Dansk Sygeplejeråd til her.

Området på den østlige side af gaden fungerede i sin tid som kaj. I 1849-1850 blev den forlænget med Kvæsthusbroen.

Bygninger 
Den treetages hjørneejendom Kvæsthusgade 1 / Nyhavn 69 blev opført for J.P. von Osten i 1884-1886. Bygningen fungerede senere som hovedkontor for Em. Z. Svitzers Bjergnings-Entreprise, og en dykkerhjelm er opsat på facaden mod Kvæsthusgade som symbol på det.

Den Zinnske Gård i nr. 3 er fra 1751 og tilhørte medlemmer af den rige Zinn-familie i mere end 150 år. Nr. 5 blev oprindeligt opført i to etager for den kongelige vinkyper Ph. Jacob Zalathe i 1736. Den blev forhøjet med yderligere to etager i 1845. Nr. 3 og 5 blev begge fredede i 1959.

Noter

Eksterne henvisninger 

 Kvæsthusgade på indenforvoldene.dk

Gader i Indre By (København)
Wustrow

Wustrow kan henvise til:

 Wustrow (Fischland) – kommune i Landkreis Vorpommern-Rügen, Mecklenburg-Vorpommern
 Wustrow (Lanz) – en del af kommunen Lanz i Landkreis Prignitz, Brandenburg
 Wustrow (Mecklenburgische Seenplatte) – kommune i Landkreis Mecklenburgische Seenplatte, Mecklenburg-Vorpommern
 Wustrow (Wendland) – by i Landkreis Lüchow-Dannenberg, Niedersachsen
Gift Links

Gift Links (født 2. oktober 1998) er en sydafrikansk professionel fodboldspiller, der spiller som midtbanespiller for AGF i Superligaen.

Klubkarriere 
Links indledte sin karriere i den sydafrikanske klub Platinum Stars, hvorpå han spillede i den egyptiske klubPyramids FC, inden han fik en sæson i Cape Town City F.C.

AGF 
Den danske superligaklub AGF hentede Links på en firårig kontrakt, kort inden sommertransfervinduet lukkede i september 2019.

Landshold 
Links har spillet flere kampe for Sydafrikas U/23-landshold, og han debuterede for det sydafrikanske A-landshold i en kamp mod  i juni 2018.

Referencer

Eksterne henvisninger 

Fodboldspillere fra Sydafrika
Midtbanespillere (fodbold)
Fodboldspillere fra AGF
Tinghøj (Gistrup Sogn)

Tinghøj er en gravhøj beliggende på et højdedrag i Gistrup Sogn mellem Gistrup og Nøvling samt et autoriseret stednavn på et areal i sognet. Med en højde på 77 m er det et af de højeste punkter i den vestlige del af Lundby Bakker.

Ved højen findes en lille slette, som formodes at være det sted, hvor der blev afholdt birketing under Viborg Domkirke. Navnet optræder på ældre topografiske kort og højen har været prominent, før Lundby Bakker ændredes fra hede og overdrev til krat og skov.

I forbindelse med tinglysning af fredning af højen i 1954 fandtes et 20 trin højt udsigtstårn på højen, med otte ben stående på en ottekantet cementramme.

Højen har givet navn til Tinghøjvej i Gistrup.

Referencer

Eksterne henvisninger 
 kulturarv.dk for fredningsnummer 121324.
 GISTRUP - en parcelhusby bliver til. Richard Decker m.fl., .

Gistrup
Fredede bygninger, konstruktioner og anlæg i Aalborg Kommune
Hans Mortensen

Hans Mortensen er navnet på flere personer:
 Hans Mortensen (botaniker) (1825–1908) – dansk botaniker.
 Hans Christian Cornelius Mortensen (1856–1921) – dansk ornitolog.
 Hans Mortensen (storkøbmand) (født 1943) – færøsk købmand og iværksætter.
 Hans Mortensen (journalist) (født 1958) – dansk journalist og forfatter.
Gjesdal kirke

Gjesdal kirke eller Gjesdal kyrkje er en langkirke fra 1848 i Gjesdal kommune, Rogaland fylke.

Bygningen er opført af træ og har 450 bænkepladser.

Historie 
Fra 1345 er der spor efter en kirkebygning i Gjesdal. Den gang var Gjesdal et anneks til Time. Den første kendte præst, som skal ha gjort tjeneste her, var Orm, og han er nævnt i 1346. Tre år senere nåede Den Sorte Død til Norge, og oplysninger om kirken mangler i lang tid. Et sagn fortæller at det første kirke i Gjesdal stod på Skeie, men blev en nat flyttet til gården Gjesdal af munke på stedet. Navnet "Kyrkjeneset" (Kirkenæsset) antyder, at der har stået en kirke her. Selv om vi ikke ved, hvor den første kirke har stået, ved vi, at der i 1346 er omtalt en "Gœstala kirkja".

Nutidens kirke er den fjerde i rækken. Da man byggede kirke i 1848, var det efter slotsarkitekt Hans Linstows tegninger. Hans tegninger lå til grund for mange af kirkerne i Agder og Rogaland. Kirken har mange likhedstræk med fx Helleland kirke, Bjerkreim kyrkje, Lunde kyrkje i Sirdal og Tonstad kirke.

Det var bygmester Tollak Tollaksen Gudmestad (1800-1881), som havde ansvaret for opførelsen af kirken. Den er opført i tømmer og har 450 bænkepladser. Tømmeret var fyrretræ, som stammer fra de indre dele af Ryfylke. Tagstenene stammer fra det lokale "panneverket" på Gjesdal gård og er produceret af Rasmus Sørensen. Kirken blev indviet af biskoppen i Agder, Jacob von der Lippe, den 15. oktober 1848.

Interiør 
Døbefonten er fra 1848, mens døbefadet antagelig stammer fra ca 1700. Det er lavet i messing og bærer innskriften: "Alt hvad vi hafver, er Guds gode gafver". 

Altertavlen blev lavet af Thomas Snekker i 1610-1620 og dekoreret af Peter Reimers i 1620. Den blev overmalet i 1739 og 1818. I 1965 blev altertavlen restaureret og tilbageført til 1620-udseendet. Billedet på altertavlen er malet af en ukendt kunstner, udført efter Reimers' tid.

Prædikestolen fra den gamle kirke blev solgt på auktion i 1848, og der blev da lavet en ny.

Litteratur 
 Gjesdal kyrkje 150 år - jubileumshefte (Jærbladet 1998)

Eksterne henvisninger 
 Gjesdal kirke på Kirkesøk
 

Kirker i Norge
Hellig Kors Kirke (flertydig)

Hellig Kors Kirke er navnet på flere danske kirker:
 Hellig Kors Kirke – en kirke i Blågårdens Sogn i Københavns Kommune
 Hellig Kors Kirke (Jyllinge) – en kirke i Jyllinge Sogn i Roskilde Kommune
 Hellig Kors Kirke (Nykøbing Falster) – Den romerskkatolske kirke i Guldborgsund Kommune
 Hellig Kors Kirke (Tønder) – Den romerskkatolske kirke i Tønder Kommune
Geir Karlsen

Geir Karlsen (født: 1965), er en norsk forretningsmand. Han er nuværende administrerende direktør og tidligere finansdirektør for Norwegian Air Shuttle, det største flyselskab i Skandinavien og det tredje største lavprisselskab i Europa.

Før han kom til Norwegian Air Shuttle, arbejdede Geir Karlsen for Golden Ocean Group og Songa Offshore. Derefter havde han stillingen som finansdirektør for Navig8-gruppen med base i London.

Fra april 2018 til juli 2019 er han finansdirektør for det skandinaviske flyselskab.

Geir Karlsen har en kandidatgrad i erhvervsøkonomi fra Handelshøyskolen BI.

Referencer

Eksterne henvisninger 

Erhvervsfolk fra Norge
Landstingsmedlemmer valgt i 1951

Ved landstingsvalget den 10. april 1951 valgtes 28 medlemmer ud af de i alt 76 medlemmer af Landstinget, idet der kun var valg i 2. landstingskreds (Roskilde), 3. landstingskreds (Rønne) og 5. landstingskreds (Herning). I de øvrige landstingskredse fortsatte de ved landstingsvalget i 1947 valgte medlemmer.

De valgte medlemmer

Øvrige medlemmer af Landstinget

Personskift i perioden 1951-53

Kilder 

 http://www.dst.dk/Site/Dst/Udgivelser/GetPubFile.aspx?id=20215&sid=landvalg
 http://www.dst.dk/Site/Dst/Udgivelser/GetPubFile.aspx?id=20244&sid=valg1951
 http://www.dst.dk/Site/Dst/Udgivelser/GetPubFile.aspx?id=20213&sid=rigsvalg
Landstingsvalg
Politik i 1951
Sønder Brarup Danske Skole

Sønder Brarup Danske Skole er en dansk skole i landsbyen Sønder Brarup i Sydslesvig. Skolen blev grundlagt i 1946 som en del af den store opblomstring i det danske skolevæsen efter 2. verdenskrigs afslutning og det nazistiske regimes fald. Antallet af elever i dansksprogede skoler i landsdelen blev 30-doblet fra ca. 440 i 1945 til over 14.000 elever i 1948. Alene i første halvdel af 1946 blev 37 nye danske skoler godkendt af myndighederne syd for grænsen. 

I de første år foregik undervisningen på Sønder Brarup Danske Skole i nogle barakker på det sted, hvor den danske kirke i Sønder Brarup ligger i dag. I 1955 opførtes en ny skolebygning i ét plan, tegnet af Herman Mess fra Slesvig. Byggestilen var på det tidspunkt ret ny i området. På linje med Jes Kruse Skolen i Egernførde (opført 1949-50) og Frederiksstad Skole (1953) understregede bygningen, at store skoler ikke nødvendigvis behøvede at være store høje centralbygninger som i de sydslesvigske købstæder på dette tidspunkt.

I dag fungerer skolen som Angelområdets danske fællesskole (Gemeinschaftsschule) med grundskole, hjælpeskoleafdeling og heldagsskoletilbud. Den er overbygningsskole for de danske skoler i Hatlund ved Stenbjergkirke, Kappel, Strukstrup og Sørup. Efter seks års skolegang på disse skoler starter eleverne samlet i 7. årgang på Sønder Brarup Danske Skole.

Skolen er en af i alt 43 danske skoler i Sydslesvig under Dansk Skoleforening for Sydslesvig, som retter sig primært mod børn fra det danske mindretal. Sønder Brarup Danske Skole er en af de større danske skoler i grænselandet.

Kilder 

Grundskoler
Danske uddannelsesinstitutioner i Sydslesvig
Danske Skole
Etableret i 1946
Livsstilsefterskolen Hjarnø

Livsstilsefterskolen Hjarnø er en efterskole på den lille ø Hjarnø i Horsens Fjord. Skolen er en del af den selvejende institution BGI akademiet, der i forvejen driver skolen, der bærer navnet BGI Akademiet, i Bjerre 20 km syd for Horsens. Efterskolen på Hjarnø startede sit virke i 2019 med korte kurser og arrangementer for andre grupper, og har åbnet for optagelse af den første fulde efterskoleårgang fra efteråret 2020. Skolen har især fokus på sundhed og livsstilsændringer i form af indarbejdelse af sunde vaner på områder som kost og motion.

Organisation 
Efterskolen har plads til 60 elever i 8., 9. eller 10. klasse. Skolens daglige leder er afdelingsleder Line Stausgaard Hansen. Stausgaard Hansen er uddannet klinisk diætist.

Historie 
Skolen ligger på en nedlagt landbrugsejendom. De ældste bygninger er opført i 1927. I 1972 blev gården solgt og ombygget til kursuscenter. I 1997 blev den overtaget af Kempler Instituttet der frem til 2008 holdt kurser i familieterapi på stedet. I 2010 startede Phønix Efterskole sit virke i bygningerne. Det var en efterskole, der især henvendte sig til danske unge med tyrkisk baggrund, og som var forbeholdt drenge. I 2016 blev den ramt af en konflikt i det dansk-tyrkiske miljø, da den blev hængt ud for at støtte eksiltyrkeren Fethullah Gülen, som den tyrkiske præsident Erdogan beskyldte for at stå bag det militære kupforsøg i Tyrkiet 2016. Det fik en del forældre med tyrkisk baggrund til at udmelde deres børn, og i august 2018 måtte Phønix Efterskole lukke. I september samme år købte den selvejende institution BGI akademiet (tidligere Bjerre Herreds Ungdomsskole) bygningerne for 4 mio. kr. for at starte en ny skole på øen. Øen og dens natur blev vurderet at være gode rammer for en efterskole, der blandt andet skulle stimulere eleverne til at være meget ude i naturen.

Kilder

Eksterne henvisninger 
 www.livsstilsefterskolenhjarnoe.dk

Efterskoler
Hjarnø
Etableret i 2019
Bygninger, konstruktioner og anlæg i Hedensted Kommune
Troels Skjærbæk

Troels Skjærbæk (født 21. Maj 1974 i Herning) er en dansk bassist, mest kendt som medstifter af rockbandet Inside The Whale.

Baggrund  

Han er opvokset i Lind, hvor han begyndte at spille guitar og senere bas. Spillede i de første år i mange forskellige, lokale sammenhænge - blandt andet i skolebandet It's It - og dannede så i 1992 bandet Inside The Whale, sammen med sanger og sangskriver Marcus Winther-John, guitaristen Lars Skjærbæk og trommeslageren Peter Bjerrum. Bandet fik hurtigt succes og var med i finalen i DM i Rock både i 1992 og 1993. I 1993 vandt bandet Jyllandspostens musikkonkurrence "Chancen" på Midtfyns Festivalen. Det førte videre til udgivelsen af fire studie-albums og et hav af livekoncerter i ind- og udland.

Inside The Whale blev opløst i 2001.

Tour- og studiemusiker 
Troels blev herefter medlem af rockbandet Baal, som han stadig spiller med. Sammen med Baal har han lavet fire studiealbum og musik til de tre teaterstykker Antigone, The Last Show og Trold Tæmmes.

Sammen med storebror, Lars Skjærbæk, er han også medstifter af trioen Boat Man Love, der i mange år har været backingband for Michael Falch.

Troels Skjærbæk har desuden spillet freelance for en lang række forskellige artister - både på studieindspilninger og som tourmusiker. Han har blandt andre spillet - og indspillet - med Poul Krebs, Michael Learns To Rock, Hush, Signe Svendsen, Thomas Buttenschøn, Lisa Nilsson, Kevin Welch, Henning Kvitnes, Claudia Scott og Dustin Welch.

Troels Skjærbæk har endvidere i en årrække turneret rundt som bassist for entertaineren Niels Hausgaard.

I oktober 2022 udgav Skjærbæk albummet Seeds sammen med vennen og kollegaen Thomas Fleron. De to havde siden 90'erne talt om, at de ville lave noget sammen. Og da Covid19-pandemien ramte verden i 2021 begyndte de to at snakke om, at tiden var inde.

Referencer

Eksterne henvisninger 
 

Bassister fra Danmark
Ringive

Ringive (også Ringgive) er en mindre bebyggelse i Ringive Sogn, Vejle Kommune beliggende lige nord for Omme Å.

Etymologi 
Navnet Ringive henviser til en høj i betydningen "gravhøj" eller et ringformet oldtidsmindesmærke ved en grav. Der kan være tale om en senere fredet gravhøj, Ringshøj, beliggende ved præstegården, hvor ifølge sagnet en "Kong Ring" skulle være begravet, ligesom hans dronning skulle være begravet i en anden høj, "Dronningens Høj", ved siden af.

Historie 
Ringive er første gang nævnt i 1340 som Ryngøgh og i 1512 som Ringøwe.

Bebyggelsen Ringive bestod i 1682 blot af 2 gårde. Det samlede dyrkede areal udgjorde 133,2 tønder land skyldsat til 8,36 tønder hartkorn. Dyrkningsformen var græsmarksbrug uden tægter.

Omkring år 1900 havde Ringive "Kirke, Præstegd., Skole og Sparekasse".

Noter

Litteratur 
 Vibeke Dalberg og John Kousgaard-Sørensen: Stednavneforskning 2. Udnyttelsesmuligheder. Universitetsforlaget i København. I kommission hos Gyldendal; København 1979; 
 Karl-Erik Frandsen: Vang og tægt. Studier over dyrkningssystemer og agrarstrukturer i Danmarks landsbyer 1682-83 (Bygd 1983), 
 Nicolai Jonge: Om Kongeriget Danmark; 1777
 Henrik Pedersen: De danske Landbrug fremstillet paa Grundlag af Forarbejderne til Christian V.s Matrikel 1688. Udgivet efter hans Død paa Bekostning af Carlsbergfondet (København MCMXXVIII; Reprotryk for Landbohistorisk Selskab, København 1975), 
 J.P. Trap: Kongeriget Danmark; 3. Udgave 5. Bind : Aarhus, Vejle, Ringkjøbing, Ribe og Færø Amter samt Supplement og Stedregister; København 1904

Lokaliteter i Vejle Kommune
Kjella

Kjella (også skrevet Kjelda) er en fjord i Bindal kommune i Nordland  fylke i Norge. Fjorden har indløb mellem Oterneset i vest og Holm i øst og går 11 kilometer mod syd til bygden Kjella. Fjorden ligger på østsiden af øen Austra.

Fylkesvej 17 går langs østsiden af fjorden, og ved Holm går der færge videre nordover til Vennesund. Denne færgeforbindelse går helt yderst i Bindalsfjorden. Fylkesvej 802 går langs dele af de indre områder i vest.

Heggbærnæsset stikker mod nord i fjorden på østsiden, og øst for dette  går Lysfjorden ind til Bursvikbotn. På den anen side af fjorden ligger bebyggelsen Nordhorsfjord, og her går sidefjorden Horsfjordbotnet mod sydvest. Bebyggelsen Sørhorsfjord ligger på sydsiden af indløbet. Syd for denne bebyggelse går sidefjorden Valen mod sydvest til Bogen. I bunden af Valen går Valastraumen mod sydtil Årsetfjorden. 

Inderst i fjorden ligger bebyggelsen Kjella og Heilhornet hotel.

Kilder og henvisninger 

Fjorde i Nordland
Bindal
Black

Black kan henvise til:

Steder 
 jorden
 Black, Alabama, en by, USA
 Black, Illinois, et kommunefri område, USA
 Black, Missouri, et kommunefri område, USA
 Black, West Virginia, et kommunefri område, USA
 Black Glacier, Victoria Land, Antarktis

 månen
 Black (månekrater) – månekrater opkaldt efter Joseph Black

Musik 
 Black (band) – britisk musikprojekt
 Black (ep) – norsk ep af Anders Odden

Film 
 Black (film fra 2005) – indisk film af Raja Chanda

Andet 
 Black (computerspil) – et computerspil
Austra

Austra er en fjeldrig ø på grænsen mellem Trøndelag og Nordland  fylker i Norge. Den er delt mellem kommunerne Bindal, Leka og Nærøy.

Austra har et areal på 89,18 km². Højeste punkt er Romsskåla, som ligger 588 meter over havet. Landsbyen Bogen ligger på øens østkyst, og her forbinder en bro, øen med fastlandet.

Referanser 

Øer i Trøndelag
Øer i Nordland
Bindal
Leka
Nærøy
Serie 3

Serie 3 er betegnelsen for lokale serier i  Danmarksturneringen i fodbold. 

Konkret kan henvises til:

 Serie 3 (DBU Jylland)
 Serie 3 (DBU Sjælland)
 Serie 3 (DBU København)
 Serie 3 (DBU Lolland-Falster)
Serhij Hryn

Serhij Mykhajlovytj Hryn (på ukrainsk: Гринь Сергій Михайлович) (født 27. december 1981 i Kyiv, Sovjetunionen) er en ukrainsk roer.

Hryn var en del af den ukrainske dobbeltfirer, der vandt bronze ved OL 2004 i Athen. Bådens øvrige besætning var Serhij Bilousjtjenko, Oleh Lykov og Leonid Sjaposjnikov. Ukrainerne fik bronze efter en finale, hvor Rusland vandt guld mens Tjekkiet tog sølvmedaljerne. Han deltog i samme disciplin ved både OL 2008 i Beijing og OL 2012 i London.

Hryn har, som del af den ukrainske dobbeltfirer, desuden vundet adskillige VM- og EM-medaljer, blandt andet en guldmedalje ved EM 2009 og en sølvmedalje ved VM 2006.

OL-medaljer 
 2004:  Bronze i dobbeltfirer

Referencer

Eksterne henvisninger 

Roere fra Ukraine
Personer fra Kyiv
Serhij Bilousjtjenko

Serhij Okhrimenko Bilousjtjenko (på ukrainsk: Білоущенко Сергій Олександрович) (født 16. september 1981 i Tjaplinka, Sovjetunionen) er en ukrainsk tidligere roer.

Bilousjtjenko var en del af den ukrainske dobbeltfirer, der vandt bronze ved OL 2004 i Athen. Bådens øvrige besætning var Serhij Hryn, Oleh Lykov og Leonid Sjaposjnikov. Ukrainerne fik bronze efter en finale, hvor Rusland vandt guld mens Tjekkiet tog sølvmedaljerne. Han deltog i samme disciplin vedOL 2008 i Beijing, hvor ukrainerne blev nr. 8.

Bilousjtjenko vandt, som del af den ukrainske dobbeltfirer, desuden VM-sølv ved VM 2006.

OL-medaljer 
 2004:  Bronze i dobbeltfirer

Referencer

Eksterne henvisninger 

Roere fra Ukraine
Oleh Lykov

Oleh Viktorovytj Lykov (på ukrainsk: Ликов Олег Вікторович) (født 1. august 1973 i Dnipropetrovsk, Sovjetunionen) er en ukrainsk tidligere roer.

Lykov var en del af den ukrainske dobbeltfirer, der vandt bronze ved OL 2004 i Athen. Bådens øvrige besætning var Serhij Hryn, Serhij Bilousjtjenko og Leonid Sjaposjnikov. Ukrainerne fik bronze efter en finale, hvor Rusland vandt guld mens Tjekkiet tog sølvmedaljerne. Han deltog også ved OL 1996 i Atlanta, OL 2000 i Sydney, OL 2008 i Beijing og OL 2012 i London, dog uden at vinde medalje ved nogen af disse lege.

Lykov vandt, som del af den ukrainske dobbeltfirer, desuden to VM-medaljer, en bronzemedalje i 1997 og en sølvmedalje i 1999.

OL-medaljer 
 2004:  Bronze i dobbeltfirer

Referencer

Eksterne henvisninger 

Roere fra Ukraine
Personer fra Dnipro
Leonid Sjaposjnikov

Leonid Anatolyovitj Sjaposjnikov (på ukrainsk: Леонід Анатолійович Шапошников) (født 30. oktober 1969 i Khabarovsk, Sovjetunionen) er en ukrainsk tidligere roer.

Sjaposjnikov var en del af den ukrainske dobbeltfirer, der vandt bronze ved OL 2004 i Athen. Bådens øvrige besætning var Serhij Hryn, Serhij Bilousjtjenko og Oleh Lykov. Ukrainerne fik bronze efter en finale, hvor Rusland vandt guld mens Tjekkiet tog sølvmedaljerne. Han deltog også i samme disciplin ved OL 1996 i Atlanta og OL 2000 i Sydney, samt i dobbeltsculler ved OL 1992 i Barcelona.

Sjaposjnikov vandt, som del af den ukrainske dobbeltfirer, desuden fire VM-medaljer, tre af sølv og en af bronze, ligesom det blev til en sølvmedalje i dobbeltsculler.

OL-medaljer 
 2004:  Bronze i dobbeltfirer

Referencer

Eksterne henvisninger 

Roere fra Ukraine